Oʻzbekiston Respublikasi Monopoliyaga qarshi kurashish qoʻmitasi huzuridagi Isteʼmolchilar huquqlarini himoya qilish agentligi faoliyatini tashkil etish chora-tadbirlari toʻgʻrisida
(resolution, 2023-07-22)

Oʻzbekiston Respublikasi Prezidentining “Isteʼmolchilar huquqlarini himoya qilishning huquqiy va institutsional tizimini tubdan takomillashtirish chora-tadbirlari toʻgʻrisida” 2019-yil 11-sentabrdagi PF-5817-son Farmoniga muvofiq Vazirlar Mahkamasi qaror qiladi: 1. Oʻzbekiston Respublikasi Monopoliyaga qarshi kurashish qoʻmitasi huzuridagi Isteʼmolchilar huquqlarini himoya qilish agentligi toʻgʻrisidagi nizom 1-ilovaga muvofiq tasdiqlansin. 2. Oʻzbekiston Respublikasi Prezidentining “Isteʼmolchilar huquqlarini himoya qilishning huquqiy va institutsional tizimini tubdan takomillashtirish chora-tadbirlari toʻgʻrisida” 2019-yil 11-sentabrdagi PF-5817-son Farmoniga muvofiq, Oʻzbekiston Respublikasi Monopoliyaga qarshi kurashish qoʻmitasi huzuridagi Isteʼmolchilar huquqlarini himoya qilish agentligi (keyingi oʻrinlarda Agentlik deb ataladi) xodimlariga nisbatan Oʻzbekiston Respublikasi Monopoliyaga qarshi kurashish qoʻmitasi xodimlari uchun nazarda tutilgan mehnatga haq toʻlash shartlari va tibbiy xizmat koʻrsatish tartibi qoʻllanilishi belgilanganligi maʼlumot uchun qabul qilinsin. Belgilansinki, Vazirlar Mahkamasining 2019-yil 15-maydagi 402-son qarori bilan tasdiqlangan Oʻzbekiston Respublikasi Monopoliyaga qarshi kurashish qoʻmitasi huzuridagi budjetdan tashqari Raqobatni rivojlantirishga koʻmaklashish jamgʻarmasi mablagʻlarini shakllantirish va ulardan foydalanish tartibi toʻgʻrisidagi nizomning Oʻzbekiston Respublikasi Monopoliyaga qarshi kurashish qoʻmitasi xodimlarini moddiy ragʻbatlantirish va ijtimoiy taʼminlashga doir qoidalari Agentlik xodimlariga nisbatan ham tatbiq etiladi hamda Agentlik tashkil etilgan sanadan eʼtiboran qoʻllaniladi. 3. Oʻzbekiston Respublikasi Hukumatining 2-ilovaga muvofiq ayrim qarorlariga oʻzgartirish va qoʻshimchalar kiritilsin. 4. Oʻzbekiston Respublikasi Hukumatining 3-ilovaga muvofiq ayrim qarorlari oʻz kuchini yoʻqotgan deb hisoblansin. 5. Oʻzbekiston Respublikasi Monopoliyaga qarshi kurashish qoʻmitasi manfaatdor vazirliklar va idoralar bilan birgalikda oʻzlari tomonidan qabul qilingan normativ-huquqiy hujjatlarni ikki oy muddatda ushbu qarorga muvofiqlashtirsin. 6. Mazkur qarorning bajarilishini nazorat qilish Oʻzbekiston Respublikasi Bosh vazirining investitsiyalar va tashqi iqtisodiy aloqalar masalalari boʻyicha oʻrinbosari E.M. Gʻaniyev va Oʻzbekiston Respublikasi Monopoliyaga qarshi kurashish qoʻmitasi raisi N.Sh. Sharipov zimmasiga yuklansin. 1. Ushbu Nizom Oʻzbekiston Respublikasi Monopoliyaga qarshi kurashish qoʻmitasi huzuridagi Isteʼmolchilar huquqlarini himoya qilish agentligining (keyingi oʻrinlarda Agentlik deb ataladi) maqomi, asosiy vazifalari, funksiyalari, huquqlari, javobgarligini, faoliyatini tashkil etish va hisobot berish tartibini, shuningdek uning rahbarlarining funksional vazifalari va masʼuliyatini belgilaydi. 2. Agentlik isteʼmolchilar huquqlarini himoya qilish va reklama bozorini tartibga solish sohasida yagona davlat siyosatini amalga oshiruvchi vakolatli davlat boshqaruvi organi hisoblanadi va oʻz faoliyatida bevosita Oʻzbekiston Respublikasi Monopoliyaga qarshi kurashish qoʻmitasiga (keyingi oʻrinlarda Qoʻmita deb ataladi) boʻysunadi. 3. Agentlik Qoʻmitaning tarkibiy boʻlinmasi hisoblanadi va uning tizimiga kiradi. Agentlik faoliyatini muvofiqlashtirish, unga umumiy rahbarlik qilish va uni nazorat qilish, moddiy-texnik bazasini mustahkamlash va Agentlik xodimlarining malakasini oshirishni tashkil etish Qoʻmita tomonidan amalga oshiriladi. 4. Agentlik oʻz faoliyatida Oʻzbekiston Respublikasi Konstitutsiyasi va qonunlariga, Oʻzbekiston Respublikasi Oliy Majlisi palatalarining qarorlariga, Oʻzbekiston Respublikasi Prezidentining farmonlari, qarorlari va farmoyishlariga, Vazirlar Mahkamasining qarorlari va farmoyishlariga, shuningdek, ushbu Nizomga va boshqa qonun hujjatlariga, shuningdek, Qoʻmitaning qarorlariga amal qiladi. 5. Agentlikning oʻz vakolatlari doirasida qabul qilingan qarorlari davlat boshqaruvi organlari, xoʻjalik birlashmalari va mahalliy ijro etuvchi hokimiyat organlari, boshqa tashkilotlar va ularning mansabdor shaxslari, shu jumladan, fuqarolar tomonidan bajarilishi majburiy hisoblanadi. 6. Agentlik oʻz faoliyatini Qoʻmitaning hududiy boshqarmalari orqali, shuningdek, davlat organlari, nodavlat notijorat va boshqa tashkilotlar bilan oʻzaro hamkorlikda amalga oshiradi hamda isteʼmolchilar huquqlarini himoya qilish va reklama bozorini tartibga solish sohasida boshqa xalqaro va mintaqaviy tashkilotlarda Oʻzbekiston Respublikasi nomidan vakillik qiladi. 7. Agentlik yuridik shaxs hisoblanadi, Oʻzbekiston Respublikasi Davlat gerbi tasviri tushirilgan va oʻz nomi davlat tilida yozilgan muhrga va blankalarga, mustaqil balansga, shaxsiy gʻazna hisobvaraqlariga, bank hisobraqamlariga, shu jumladan, xorijiy valyutadagi bank hisobraqamlariga egadir. 8. Agentlikning rasmiy nomi: a) davlat tilida: toʻliq nomi — Oʻzbekiston Respublikasi Monopoliyaga qarshi kurashish qoʻmitasi huzuridagi Isteʼmolchilar huquqlarini himoya qilish Agentligi, qisqartirilgan nomi — Isteʼmolchilar huquqlarini himoya qilish Agentligi; b) rus tilida: toʻliq nomi — Agentstvo po zashite prav potrebiteley pri Antimonopolnom komitete Respubliki Uzbekistan, qisqartirilgan nomi — Agentstvo po zashite prav potrebiteley. v) ingliz tilida: toʻliq nomi — Consumer Protection Agency under the Antimonopoly Committee of the Republic of Uzbekistan, qisqartirilgan nomi — Consumer Protection Agency; 9. Agentlikning joylashgan manzili (pochta manzili): 100128, Toshkent shahri, Labzak koʻchasi, 3. 10. Quyidagilar Agentlikning asosiy vazifalari hisoblanadi: isteʼmolchilar huquqlarini himoya qilish va reklama bozorini tartibga solish sohasida yagona davlat siyosatini ishlab chiqish va amaliy ijrosini taʼminlash; isteʼmolchilarning tovarlar (ishlar, xizmatlar), ularning ishlab chiqaruvchisi, ijrochisi va sotuvchisi toʻgʻrisidagi haqqoniy va toʻliq maʼlumotlarni, shu jumladan axborot-kommunikatsiya texnologiyalarini qoʻllagan holda olish imkoniyatlarini taʼminlash; aholining isteʼmolchilik bilimi va savodxonligini oshirishga qaratilgan dasturlarni ishlab chiqish va amalga oshirish; isteʼmolchilarga ularning huquq va manfaatlarini himoya qilishda yordam koʻrsatish; isteʼmolchilar huquqlarini himoya qilish toʻgʻrisidagi qonun hujjatlariga rioya etilishi ustidan davlat nazoratini amalga oshirish, shuningdek, tovarlar (ishlar, xizmatlar) xavfsizligi va ularning sifatini nazorat qilish sohasida hamkorlik qilish; isteʼmolchilar huquqi buzilishi sabablarini tahlil qilish, ularni bartaraf etish yuzasidan takliflar tayyorlash hamda isteʼmolchilar huquqi buzilishi holatlarining oldini olish; tadbirkorlik va isteʼmolchilik madaniyatini takomillashtirish, reklama sohasida nohalol raqobatga va notoʻgʻri reklamaning yuzaga kelishiga yoʻl qoʻymaslik maqsadida reklama bozorini tartibga solish; isteʼmolchilar huquqlarini himoya qilish va reklama bozorini tartibga solish sohasida fuqarolik jamiyati institutlari va boshqa tashkilotlar bilan hamkorlik qilish; isteʼmol bozorini, davlat tomonidan narx-navosi tartibga solinadigan tovarlar (ishlar, xizmatlar) narxlarining dinamikasi va shakllanishi mexanizmlarini oʻrganish; isteʼmolchilar huquqlarini himoya qilish va reklama bozorini tartibga solish masalalari boʻyicha xorijiy tashkilotlar bilan hamkorlik qilish. 11. Agentlik oʻziga yuklatilgan vazifalarga muvofiq quyidagi funksiyalarni amalga oshiradi: a) isteʼmolchilar huquqlarini himoya qilish va reklama bozorini tartibga solish sohasida yagona davlat siyosatini ishlab chiqish va amaliy ijrosini taʼminlash sohasida: isteʼmolchilar huquqlarini himoya qilish va reklama bozorini tartibga solish yoʻnalishida yagona davlat siyosatini ishlab chiqadi va amalga oshirilishini taʼminlaydi; isteʼmolchilar huquqlarini himoya qilish va reklama bozorini tartibga solish sohasida vakolatli davlat organlari va tashkilotlari faoliyatini muvofiqlashtirishni amalga oshiradi; vazirliklar va idoralar ishtirokida isteʼmolchilar huquqlarini himoya qilish va reklama bozorini tartibga solishni yanada takomillashtirishga qaratilgan normativ-huquqiy hujjatlar loyihalari, strategik dasturlar, “yoʻl xaritalari” va boshqa dasturiy hujjatlarni ishlab chiqadi; isteʼmolchilar huquqlarini himoya qilish va reklama bozorini tartibga solish boʻyicha normativ-huquqiy hujjatlar va boshqa hujjatlarning davlat organlari va xoʻjalik yurituvchi subyektlar tomonidan bajarilishini oʻz vakolatlari doirasida nazorat qiladi; qonun hujjatlarining isteʼmolchilarga taʼsirini baholaydi, davlat organlarining isteʼmolchilarning huquq va manfaatlarini buzadigan qarorlar qabul qilishiga va shunday harakatlarni amalga oshirishiga yoʻl qoʻymaslik ishlarini tashkil qiladi; qonun hujjatlarida belgilangan tartibda xoʻjalik yurituvchi subyektlarga isteʼmolchilar huquqlarini himoya qilish va reklama toʻgʻrisidagi qonun hujjatlariga rioya qilishi borasida davlat koʻmagi koʻrsatilishi masalalarini koʻrib chiqadi; b) isteʼmolchilarning tovarlar (ishlar, xizmatlar), ularning ishlab chiqaruvchisi, ijrochisi va sotuvchisi toʻgʻrisidagi haqqoniy va toʻliq maʼlumotlarni, shu jumladan axborot-kommunikatsiya texnologiyalarini qoʻllagan holda olish imkoniyatlarini taʼminlash sohasida: isteʼmolchilarga tovarlar (ishlar, xizmatlar), ularni ishlab chiqaruvchisi, ijrochisi va sotuvchisi toʻgʻrisida oʻz vaqtida zarur, toʻgʻri va tushunarli maʼlumotlarni, shu jumladan axborot-kommunikatsiya texnologiyalarini qoʻllagan holda yetkazilishini taʼminlaydi; tovarlar (ishlar, xizmatlar), ularni ishlab chiqaruvchisi, ijrochisi va sotuvchisi toʻgʻrisida, tovarlarning inson sogʻligʻiga taʼsiri va boshqalar toʻgʻrisida maʼlumot beruvchi tizimni oʻz ichiga olgan elektron platforma yaratadi va yuritadi; inson hayoti, salomatligi, mol-mulki, atrof-muhit uchun xavfli va sifatsiz boʻlgan mahsulotlar, shuningdek ularning ishlab chiqaruvchisi (ijrochisi) toʻgʻrisidagi maʼlumotlarni isteʼmolchilarga yetkazib boradi; v) aholining isteʼmolchilik bilimi va savodxonligini oshirishga qaratilgan dasturlarni ishlab chiqish va amalga oshirish sohasida: aholining isteʼmol bilimi va savodxonligini oshirishga qaratilgan dasturlarni ishlab chiqadi va amalga oshirilishini taʼminlaydi; isteʼmolchilarning huquqlari va manfaatlarini davlat tomonidan himoya qilinishini, shuningdek, aholining isteʼmol madaniyatini oshirish boʻyicha maʼrifiy ishlarni amalga oshiradi; Xalqaro isteʼmolchilar huquqlarini himoya qilish kuniga bagʻishlangan “Sifat kuni” marafoni tadbirini tashkil qiladi; isteʼmolchilar uchun odatdagi hayotiy vaziyatlarni hal qilish, isteʼmolchilar oʻrtasida nizolarni sudgacha hal etish imkoniyatlari, isteʼmolchilar huquqlarini himoya qilish va reklama toʻgʻrisidagi qonun hujjatlari bazasini, shuningdek, qoʻshimcha huquqiy maʼlumotlardan foydalanish imkoniyati mavjud boʻlgan tizimni (elektron platforma, onlayn forum) oʻz ichiga olgan yagona onlayn platforma hamda bepul maslahatlar portalini yaratadi va yuritadi; isteʼmolchilar huquqlarini himoya qilish toʻgʻrisidagi qonun hujjatlarini qoʻllash boʻyicha tushuntirishlar beradi; televideniye va radiokanallarda, davriy nashrlarda isteʼmolchilar huquqlarini himoya qilish sohasidagi davlat va jamoat tashkilotlari faoliyatini, ushbu sohadagi muammo va kamchiliklarni hamda ularni bartaraf etish boʻyicha koʻrilayotgan chora-tadbirlar, isteʼmol madaniyati va isteʼmolchilar huquqlarini himoya qilish anʼanalarini keng targʻib qilish va tizimli ravishda yoritib borilishini taʼminlaydigan maxsus dasturlar (ruknlar) tashkil qiladi; isteʼmolchilar huquqlari va aholining isteʼmol madaniyatini shakllantirish masalalarini tizimli va tahliliy yoritishga bagʻishlangan teledasturlar chiqishini kengaytiradi; isteʼmolchilar huquqlarini himoya qilishning huquqiy masalalari boʻyicha kundalik hayotda koʻp uchraydigan savol va javoblar koʻrinishidagi maxsus qoʻllanmalar (broshyuralar) tayyorlaydi va ularni aholi oʻrtasida, birinchi navbatda umumiy taʼlim maktablarida bepul tarqatilishini tashkil qiladi; oliy va oʻrta maxsus taʼlim muassasalarida isteʼmolchilar huquqlarini himoya qilish toʻgʻrisidagi qonun hujjatlari va isteʼmolchilik huquqi asoslarini oʻrganish boʻyicha maxsus kurslarni tashkil etadi; g) isteʼmolchilarga ularning huquq va manfaatlarini himoya qilishda yordam koʻrsatish sohasida: isteʼmolchilar huquqlari va manfaatlarini himoya qilish chora-tadbirlarini amalga oshiradi; isteʼmolchilar huquqi buzilishi sabablarini tahlil qiladi va ularni bartaraf etish yuzasidan takliflar tayyorlaydi hamda isteʼmolchilar huquqi buzilishi holatlari boʻyicha ogohlantiradi; isteʼmolchilar qabulini tashkil qiladi, murojaatlarni oʻz vaqtida va toʻliq koʻrib chiqilishini taʼminlaydi, isteʼmolchilar huquqlarini himoya qilish masalalari boʻyicha qarorlar qabul qiladi; isteʼmolchilarga ularning qonuniy huquq va manfaatlarini himoya qilishda, shu jumladan isteʼmolchilarning nomuayyan doiralarining qonuniy huquq va manfaatlarini sudlarda himoya qilishni koʻzlab daʼvo arizalari kiritish orqali amaliy yordam koʻrsatadi; isteʼmolchilarning nomuayyan doirasi yuzasidan ularning huquqlari va qonuniy manfaatlarini himoya qilish, shuningdek, isteʼmolchining huquqlarini buzgan shaxslarga nisbatan huquqiy choralar koʻrish toʻgʻrisida sudga murojaat qiladi; ayrim isteʼmolchilar, ularning guruhi va isteʼmolchilarning nomuayyan doiralari huquqlarini himoya qilish boʻyicha sud amaliyotini tahlil qiladi va tegishli takliflar ishlab chiqadi; isteʼmolchilar huquqlarini sudgacha himoya qilishning xorijiy tajribasini oʻrganish va umumlashtirish orqali nizolarni sudgacha hal qilish uchun onlayn xizmatlar yaratadi va ularning tizimli ishlashi boʻyicha takliflar kiritadi; isteʼmolchilar huquqlari buzilishi bilan bogʻliq huquqni qoʻllash amaliyoti, suddan tashqari va sudgacha hal qilingan isteʼmolchilar ishtirokidagi nizolarni hal qilishning qoʻllaniladigan mexanizmlarini tahlil qiladi va tegishli takliflar ishlab chiqadi; d) isteʼmolchilar huquqlarini himoya qilish toʻgʻrisidagi qonun hujjatlariga rioya etilishi ustidan davlat nazoratini amalga oshirish, shuningdek, tovarlar (ishlar, xizmatlar) xavfsizligi va ularning sifatini nazorat qilish yuzasidan hamkorlik qilish sohasida: isteʼmolchilar huquqlarini himoya qilish toʻgʻrisidagi va reklama toʻgʻrisidagi qonun hujjatlariga rioya etilishi ustidan davlat nazoratini amalga oshiradi; isteʼmolchilar huquqlarini himoya qilish toʻgʻrisidagi qonun hujjatlariga rioya etilishi ustidan davlat nazoratini amalga oshirishda va ichki bozorda sotiladigan isteʼmol tovarlarining zarur sifatda boʻlishini va xavfsizligini taʼminlash yuzasidan tovarlar (ishlar, xizmatlar) xavfsiz boʻlishini va ularning sifatini nazorat qiluvchi davlat boshqaruvi organlari bilan hamkorlik qiladi; inson hayoti, salomatligi, yuridik va jismoniy shaxslar mol-mulki, atrof-muhit uchun xavfli va sifatsiz boʻlgan mahsulotlarni aniqlashda ishtirok etadi; chakana savdo va xizmat koʻrsatish shoxobchalarida tovarlar va xizmatlarning nazorat xaridini amalga oshiradi, ularni isteʼmolchilar huquqlarini himoya qilish toʻgʻrisidagi qonun hujjatlariga mosligi jihatidan ekspertizadan (testdan) oʻtkazilishini tashkil qiladi; huquqbuzarliklar profilaktikasini amalga oshiradi, huquqbuzarlikni keltirib chiqaradigan sabablarni va sharoitlarni aniqlaydi va oʻrganadi, ularni bartaraf etish choralarini koʻradi; isteʼmolchilar huquqlarini himoya qilishning taʼsirchan mexanizmlarini yaratishda davlat boshqaruvi va nazorat qiluvchi, fuqarolarning oʻzini oʻzi boshqarish va jamoat organlari bilan birgalikda zarur chora-tadbirlarni olib boradi; isteʼmolchilar huquqlarini himoya qilish va reklama toʻgʻrisidagi qonun hujjatlari buzilgan taqdirda, mulkchilik shaklidan qatʼiy nazar, tashkilotlarda tadbirkorlik subyektlari faoliyatida oʻtkaziladigan tekshirishlarni muvofiqlashtirish boʻyicha vakolatli organni xabardor qilgan holda (moliyaviy-xoʻjalik faoliyatiga aralashmasdan) tekshirishlar oʻtkazadi; oʻz vakolatlari doirasida isteʼmolchilar huquqlarini himoya qilish va reklama toʻgʻrisidagi qonun hujjatlari buzilishi holatlarini bartaraf etish yuzasidan davlat organlariga, mulkchilik shaklidan qatʼi nazar tashkilot, muassasa va korxonalarga, shuningdek, yakka tartibdagi tadbirkorlarga bajarilishi majburiy boʻlgan koʻrsatmalar kiritadi; dori vositalari va tibbiyot buyumlari uchun belgilangan ulgurji va chakana savdo ustamalariga rioya qilinishi ustidan nazorat qiladi; elektron tijorat va ular bilan bogʻliq hisob-kitoblardagi operatsiyalar xavfsizligini oshirishga qaratilgan tavsiyalar tayyorlaydi; e) isteʼmolchilar huquqi buzilishi sabablarini tahlil qilish, ularni bartaraf etish yuzasidan takliflar tayyorlash hamda isteʼmolchilar huquqi buzilishi holatlarining oldini olish yoʻnalishida: isteʼmolchilar huquqlarini himoya qilish toʻgʻrisidagi va reklama toʻgʻrisidagi qonun hujjatlarini buzgan xoʻjalik yurituvchi subyektlar va davlat organlarining reyestrini yuritadi va belgilangan tartibda eʼlon qiladi; davlat organlarining noqonuniy qarorlaridan, ularning mansabdor shaxslarining isteʼmolchilar huquqlarini himoya qilish va reklama toʻgʻrisidagi qonun hujjatlarini buzgan harakatlaridan (harakatsizligidan) oʻz vakolatlari doirasida himoya qilishni taʼminlaydi; tadbirkorlik subyektlari bilan isteʼmolchilar huquqlarini himoya qilish va reklama bozorini tartibga solish sohasida huquqbuzarliklar sodir etganlik uchun qonunchilikda belgilangan talablarga rioya etishga ishontirish maqsadida profilaktika suhbatlarini oʻtkazadi; tadbirkorlik subyektlariga huquqbuzarlikni davom etishiga ular tomondan yoʻl qoʻymaslik toʻgʻrisida tushuntirish orqali rasmiy ogohlantirish beradi, shuningdek, huquqbuzarlikka moyilligi bor tadbirkorlik subyektini, huquqbuzarlikni sodir etganligi uchun javobgarligi toʻgʻrisida ogohlantiradi; isteʼmolchilar huquqlarini himoya qilish sohasini tartibga solishda ilgʻor xalqaro amaliyotni tahlil qilgan holda isteʼmolchilar huquqlarini himoya qilish milliy tizimining institutsional, tashkiliy va huquqiy asoslarini takomillashtirishga qaratilgan takliflar tayyorlaydi; isteʼmolchilar huquqlarini himoya qilish darajasining holati qoniqarliligi yuzasidan fuqarolar oʻrtasida ijtimoiy soʻrovnomalar oʻtkazishni tashkil qiladi; yo) tadbirkorlik va isteʼmolchilik madaniyatini takomillashtirish, reklama sohasida nohalol raqobatga va notoʻgʻri reklamaning yuzaga kelishiga yoʻl qoʻymaslik maqsadida reklama bozorini tartibga solish sohasida: tadbirkorlik va isteʼmolchilik madaniyatini oshirishni takomillashtirishda ishtirok etadi; tadbirkorlik subyektlari oʻrtasida oʻtkaziladigan “Tashabbus” koʻrik-tanlovi doirasida “Yilning eng yaxshi mahsuloti” nominatsiyasida nomzodlarni tanlash jarayonida ishtirok etadi; qonunda belgilangan tartibda reklama toʻgʻrisidagi qonun hujjatlariga rioya qilish yuzasidan nazoratni amalga oshiradi; reklama sohasida nohalol raqobatga va notoʻgʻri reklamani yuzaga kelishiga yoʻl qoʻymaslik choralarini koʻradi; reklama sohasida xorijiy davlatlarning davlat organlari va xalqaro tashkilotlar bilan oʻzaro munosabatlarni amalga oshiradi; davriy nashrlar, kitoblar, hujjatli materiallarning televizion va radio dasturlari, reklama mahsulotlarini tayyorlash, tarqatish va joylashtirish uchun materiallarning bepul nusxalarini oladi; reklama toʻgʻrisidagi qonun hujjatlari qoʻllanilishi boʻyicha tushuntirishlar beradi; reklama loyihalarining (video, audio va boshqa materiallar) reklama toʻgʻrisidagi qonun hujjatlariga muvofiqligi toʻgʻrisida xulosalar beradi; reklama toʻgʻrisidagi qonun hujjatlari buzilganligi aniqlangan taqdirda reklama beruvchidan, reklama ishlab chiqaruvchidan va tarqatuvchidan zarur hujjatlarni, tushuntirishlarni va boshqa maʼlumotlarni soʻrab oladi; reklama beruvchiga, reklama ishlab chiqaruvchi va tarqatuvchiga isteʼmolchilarning huquqlarini himoya qilish va reklama toʻgʻrisidagi qonun hujjatlarini buzilganligi yuzasidan kamchiliklarni bartaraf etish toʻgʻrisida koʻrsatma yuboradi; seminar, koʻrgazma, konferensiya, shuningdek, koʻplab tadbirlar, taqdimotlar va reklama tadbirlarini birlashtirgan holda, Oʻzbekistonda marketing va reklama sohasida tadbirlar oʻtkazadi; tashqi reklama va axborot obyektlarini (konstruksiyalarini) oʻrnatish chizmasi va unga kiritiladigan oʻzgartirishlarni oldindan kelishib beradi; davlat hokimiyati va boshqaruvi organlari, madaniy, tarixiy va diniy obyektlar joylashgan joylardagi “reklamadan holi zonalar”ni aniqlashda qatnashadi; reklama joyining pasporti mavjud boʻlmagan yer uchastkalariga, binolarga hamda inshootlarga oʻrnatilgan tashqi reklama va axborot obyektlarini (konstruksiyalarini) demontaj qilish toʻgʻrisida qaror qabul qiladi. j) isteʼmolchilar huquqlarini himoya qilish va reklama bozorini tartibga solish sohasida fuqarolik jamiyati institutlari va boshqa tashkilotlar bilan hamkorlik qilish sohasida: isteʼmolchilar huquqlarini himoya qilish va reklama bozorini tartibga solish masalalarida jamoat birlashmalari, ommaviy axborot vositalari, biznes vakillari va ilmiy muassasalar bilan yaqindan aloqa oʻrnatadi; isteʼmolchilar huquqlarini himoya qilish va reklama bozorini tartibga solish sohasida jamoatchilik nazorati faoliyatining muhimligini qoʻllab-quvvatlash choralarini koʻradi; isteʼmolchilar huquqlarini himoya qilish va reklama boʻyicha koʻngillilar harakatini tashkil etadi hamda ularning samaradorligini oshiradi va faoliyatini kengaytiradi; z) isteʼmol bozorini, davlat tomonidan narx-navosi tartibga solinadigan tovarlar (ishlar, xizmatlar) narxlarining dinamikasi va narxi shakllanishi mexanizmlarini oʻrganish boʻyicha: isteʼmol bozorini, ijtimoiy ahamiyatga ega mahsulotlar narxini oʻzgarishi va ularga narxlarni shakllantirish tartibini tahlil qiladi; ichki isteʼmol bozorlarida narxlarni barqarorlashtirish yuzasidan asoslantirilgan taklif va tavsiyalar ishlab chiqadi; tovarlarning (ishlarning, xizmatlarning) tartibga solinadigan narxlari (tariflari) va ustamalariga rioya etilishini tahlil va nazorat qilishda ishtirok etadi; bozorlarda import tovarlarga boʻlgan talab va taklifni oʻrganishda, import oʻrnini bosish boʻyicha tavsiyalar ishlab chiqishda koʻmaklashadi; i) isteʼmolchilar huquqlarini himoya qilish va reklama bozorini tartibga solish masalalari boʻyicha xorijiy tashkilotlar bilan hamkorlik qilish sohasida: isteʼmolchilar huquqlarini himoya qilish va reklama bozorini tartibga solish masalalari boʻyicha xalqaro tashkilotlar, xorijiy davlatlarning vakolatli davlat va nodavlat tashkilotlari bilan aloqa oʻrnatadi hamda har taraflama hamkorlikni tashkil qiladi;; isteʼmolchilar huquqlarini himoya qilish va reklama bozorini tartibga solish sohasidagi ilgʻor xalqaro tajribani tizimli oʻrganish va joriy etishni amalga oshiradi; MDHga aʼzo davlatlar oʻrtasida isteʼmolchilar huquqlarini himoya qilish va reklama faoliyatini tartibga solish sohasida hamkorlikning asosiy yoʻnalishlari toʻgʻrisidagi bitimlarni imzolash boʻyicha tadbirlarda ishtirok etadi. Agentlik qonun hujjatlariga muvofiq boshqa funksiyalarni ham amalga oshiradi. 12. Agentlik oʻziga yuklatilgan vazifalar va funksiyalarni amalga oshirish uchun quyidagi huquqlarga ega: 1) Oʻzbekiston Respublikasi Prezidenti Administratsiyasi yoki Vazirlar Mahkamasiga normativ-huquqiy hujjatlar loyihalarini, shuningdek, Agentlikka yuklatilgan vazifa va funksiyalarni bajarish bilan bogʻliq boʻlgan boshqa hujjatlarni belgilangan tartibda kiritish; 2) vazirliklar va idoralar bilan birgalikda qoʻshma qarorlar hamda boshqa hujjatlar, shu jumladan normativ-huquqiy hujjatlarni qabul qilish; 3) isteʼmolchilar huquqlarini himoya qilish va reklama faoliyatini tartibga solish sohasida davlat boshqaruvi organlari, xoʻjalik birlashmalari va mahalliy ijro etuvchi hokimiyat organlari faoliyatini muvofiqlashtirish; 4) davlat organlari va mansabdor shaxslardan Agentlikka yuklangan vazifalar va funksiyalarni bajarish uchun zarur boʻlgan hujjatlar va axborotlarni, shu jumladan statistik maʼlumotlarni soʻrash va bepul olish; 5) Agentlik vakolatlariga kiruvchi masalalar boʻyicha takliflarni koʻrib chiqish uchun Vazirlar Mahkamasiga, Qoʻmitaga, davlat boshqaruvi organlariga, xoʻjalik birlashmalari va mahalliy ijro etuvchi hokimiyat organlariga kiritish; 6) Agentlik vakolatlariga kiruvchi masalalar boʻyicha xalqaro hamkorlik va oʻzaro aloqalarni amalga oshirish; 7) sudlarga daʼvo arizalari kiritish, oʻzining vakolatiga kiradigan masalalar boʻyicha normativ-huquqiy hujjatlar buzilishi bilan bogʻliq ishlar koʻrib chiqilishi boʻyicha sud jarayonlarida ishtirok etish; 8) isteʼmolchilar nomuayyan doiralarining huquqlari va qonuniy manfaatlarini sudlarda himoya qilishni koʻzlab daʼvo arizalari kiritish; 9) oʻz vakolatlariga kiradigan masalalar doirasida qonun buzilishi bilan bogʻliq jinoyat alomatlari aniqlanganda, materiallarni belgilangan tartibda tegishli organlarga yuborish; 10) Agentlikning belgilangan tartibda nazorat funksiyalarini amalga oshirishi, shuningdek, oʻrganish oʻtkazishi davomida huquqni buzish belgilari mavjudligini koʻrsatuvchi yetarlicha maʼlumotlar bevosita aniqlanganda, davlat organlari va boshqa tashkilotlardan tushgan axborot, jismoniy va yuridik shaxslarning arizalari, ommaviy axborot vositalaridagi huquq buzilishi belgilari mavjudligini koʻrsatuvchi maʼlumotlar mavjud boʻlgan xabarlar boʻyicha ish qoʻzgʻatish va (yoki) koʻrib chiqish; 101) inson salomatligi, yuridik va jismoniy shaxslarning mol-mulki uchun xavfliligi va sifatsizligi aniqlangan tovarlarni ishlab chiqarish, respublika hududiga import qilish, realizatsiya qilishni toʻxtatish, muomaladan chiqarish va isteʼmolchilardan majburiy ravishda qaytarib olish toʻgʻrisida ishlab chiqaruvchi va sotuvchilarga koʻrsatmalar kiritish. 11) oʻz vakolatlari doirasida mansabdor shaxslar va fuqarolarni maʼmuriy javobgarlikka tortish haqidagi materiallarni maʼmuriy sudlarga yuborish; 12) isteʼmolchilar huquqlarini himoya qilish va reklama toʻgʻrisidagi qonun hujjatlari buzilganligi toʻgʻrisidagi ishlar boʻyicha, shu jumladan, xoʻjalik yurituvchi subyektlardan isteʼmolchilar huquqlarini himoya qilish toʻgʻrisidagi va reklama toʻgʻrisidagi qonun hujjatlari, dori vositalari va tibbiy buyumlarga hamda boshqa mahsulotlar (ish, xizmatlarga) narxlarini shakllantirish tartiblari buzilganligi natijasida asossiz olingan daromadni (foydani) undirish va (yoki) isteʼmolchilarga qaytarish toʻgʻrisidagi qarorlarni qabul qilish; 13) isteʼmolchilar huquqlarini himoya qilish va reklama toʻgʻrisidagi qonun hujjatlarini buzganlik, axborot bermaganlik yoki bila turib notoʻgʻri axborot berganlik, Agentlik koʻrsatmalarini bajarmaganlik uchun xoʻjalik yurituvchi subyektlarga va ularning mansabdor shaxslariga nisbatan qonunchilikda belgilangan tartibda jarimalar (moliyaviy sanksiyalar) qoʻllash toʻgʻrisida sudlarga daʼvo arizalari kiritish; 14) xoʻjalik yurituvchi subyektning arizasi boʻyicha, agar mablagʻlarni olib qoʻyish va jarima qoʻllash toʻgʻrisidagi qarorni qonun hujjatlarida belgilangan muddatlarda ijro etish xoʻjalik yurituvchi subyektning toʻlovga qobiliyatsizligiga olib kelishi mumkin boʻlsa, isteʼmolchilar huquqlarini himoya qilish va reklama toʻgʻrisidagi qonun hujjatlari, tartibga solinadigan narxlarni (tariflarni) shakllantirish va qoʻllash tartiblari buzilganligi uchun undirilishi kerak boʻlgan summani boʻlib-boʻlib toʻlash imkoniyatini berish; 15) belgilangan tartibda Qoʻmita huzuridagi budjetdan tashqari Raqobatni rivojlantirishga koʻmaklashish jamgʻarmasining mablagʻlarini shakllantirish va ulardan foydalanish; 16) qonun hujjatlarida belgilangan tartibda noshirlik faoliyatini amalga oshirish; 17) kovorking markazlari va “Isteʼmolchi qabulxonasi” faoliyatini yoʻlga qoʻyish; 18) sinov laboratoriyalari tashkil etish hamda ularni zamonaviy uskunalari bilan jihozlash uchun xalqaro moliya institutlarining grant mablagʻlarini jalb etish; 19) isteʼmolchilar huquqlarini himoya qilish va reklama bozorini tartibga solish masalalari boʻyicha xalqaro tashkilotlar, xorijiy davlatlarning vakolatli davlat va nodavlat tashkilotlari bilan aloqa oʻrnatish; 20) malakali mahalliy va xorijiy mutaxassislarni xodim va maslahatchi sifatida jalb qilish, ularga, istisno tariqasida, Qoʻmitaning budjetdan tashqari mablagʻlari hisobidan ish haqi va boshqa toʻlovlar miqdorlarini belgilash yuzasidan Qoʻmitaga taklif kiritish; 21) chakana savdo va xizmat koʻrsatish shoxobchalarida tovarlar va xizmatlarning nazorat xaridini oʻtkazish, ularni isteʼmolchilar huquqlarini himoya qilish toʻgʻrisidagi qonun hujjatlariga mosligi yuzasidan ekspertizadan (testdan) oʻtkazilishini tashkil qilish; 22) isteʼmolchilar huquqlarini himoya qilish va reklama toʻgʻrisidagi qonun hujjatlari buzilgan taqdirda mulkchilik shakllaridan qatʼi nazar tashkilotlarda oʻz vakolatiga kiradigan masalalar boʻyicha tadbirkorlik subyektlari faoliyatida oʻtkaziladigan tekshirishlarni muvofiqlashtirish boʻyicha vakolatli organni xabardor qilgan holda (moliyaviy-xoʻjalik faoliyatiga aralashmasdan) tekshirishlar oʻtkazish; 23) oʻz vakolatlari doirasida isteʼmolchilar huquqlarini himoya qilish va reklama toʻgʻrisidagi qonun hujjatlari buzilishi holatlarini bartaraf etish yuzasidan davlat organlariga, mulkchilik shaklidan qatʼiy nazar tashkilot, muassasa va korxonalarga, shuningdek, yakka tartibdagi tadbirkorlarga bajarilishi majburiy boʻlgan koʻrsatmalar kiritish; 24) isteʼmolchilar huquqlarini himoya qilish va reklama toʻgʻrisidagi qonun hujjatlari buzilishi alomatlari aniqlanganda materiallarni tegishli faoliyatni amalga oshirish uchun berilgan litsenziyaning (ruxsat beruvchi hujjatlarning) amal qilishini toʻxtatib turish, tugatish (bekor qilish) toʻgʻrisidagi masalani hal etish uchun vakolatli organlar va tashkilotlarga yuborish; 25) davriy bosma nashrlar, kitob mahsulotlari nazorat nusxalari, tele- va radiodasturlar efirlarida joylashtirilgan hujjatli materiallar, reklamani tayyorlash, joylashtirish va tarqatishga oid materiallarni bepul olish. Agentlik qonun hujjatlariga muvofiq boshqa huquqlarga ham ega boʻlishi mumkin. 13. Agentlikka isteʼmolchilar huquqlarini himoya qilish va reklama toʻgʻrisidagi qonun hujjatlarini buzganlik uchun ishlarni koʻrib chiqish boʻyicha vakolatlar qonun hujjatlarida belgilangan tartibda Agentlik markaziy apparati va Qoʻmitaning hududiy boshqarmalarida tuziladigan maxsus komissiyalarning qarorlari asosida amalga oshiriladi. 14. Agentlik: isteʼmolchilar huquqlarini himoya qilish va reklama bozorini tartibga solish sohasida davlat siyosatining samarali amalga oshirilishi; Agentlikka yuklangan vazifalar va funksiyalarning oʻz vaqtida hamda samarali bajarilishi; Agentlik tarkibiy boʻlinmalarining Agentlik faoliyati bilan bogʻliq reja koʻrsatkichlarga erishishni taʼminlash boʻyicha ishlarining tashkil etilishi; Agentlik tomonidan Qoʻmitaga koʻrib chiqish uchun kiritiladigan normativ-huquqiy hujjatlar loyihalari, shuningdek, Agentlik qabul qiladigan buyruqlarning sifatli tayyorlanishi va ekspertizadan oʻtkazilishi; isteʼmolchilar huquqlarini himoya qilish va reklama bozorini tartibga solish sohasini rivojlantirish boʻyicha dasturlar, ishlar rejasi, tadbirlar, “yoʻl xarita”lari va boshqa dasturiy hujjatlarning amalga oshirilishi boʻyicha javobgar hisoblanadi. 15. Quyidagilar Agentlik direktorining asosiy funksional vazifalari hisoblanadi: 1) isteʼmolchilar huquqlarini himoya qilish va reklama bozorini tartibga solish sohasida Oʻzbekiston Respublikasi Konstitutsiyasi va qonunlari, boshqa normativ-huquqiy hujjatlar talablariga rioya qilish; 2) Agentlik faoliyatiga umumiy rahbarlik qilish, Oʻzbekiston Respublikasi Prezidenti hujjatlari, Vazirlar Mahkamasining qarorlari va boshqa qonun hujjatlari bilan Agentlikka yuklatilgan vazifalar va funksiyalarning bajarilishini tashkil etish; 3) Oʻzbekiston Respublikasi Prezidenti, Vazirlar Mahkamasining qarorlari bilan tasdiqlangan Agentlik faoliyatini yanada takomillashtirish boʻyicha konsepsiyalar, kompleks dasturlar va tadbirlarning bajarilishi holatini tanqidiy va chuqur tahlil qilish; 4) Agentlik, shuningdek, Qoʻmitaning hududiy boshqarmalari faoliyati bilan bogʻliq reja koʻrsatkichlariga soʻzsiz erishishni taʼminlash boʻyicha amaliy chora-tadbirlar ishlab chiqilishini tashkil etish va amalga oshirish; 5) Oʻzbekiston Respublikasi Prezidenti Administratsiyasi tarkibiy boʻlinmalari va Vazirlar Mahkamasi kotibiyatlari, shuningdek, tegishli vazirliklar va idoralar bilan Agentlik faoliyati sohasiga kiradigan masalalar boʻyicha oʻzaro hamkorlik qilish, Vazirlar Mahkamasi va uning Rayosati majlislarida masalalarni koʻrib chiqishda ishtirok etish; 6) Oʻzbekiston Respublikasi Prezidenti, Oʻzbekiston Respublikasi Bosh vaziri va uning oʻrinbosarlari, Qoʻmita raisining topshiriqlarini bajarish; 7) oʻz oʻrinbosari va Agentlikning boshqa mansabdor shaxslarining vakolatlarini hamda shaxsiy masʼuliyati darajalarini belgilash, ular oʻrtasida vazifalarni taqsimlash; 8) Agentlik faoliyatini rejalashtirishni tashkil etish, Agentlik va oʻz oʻrinbosarining ish rejalarini tasdiqlash, ularning bajarilishi yuzasidan nazoratni taʼminlash; 9) Oʻzbekiston Respublikasi Prezidentining “Oʻzbekiston Respublikasi Prezidentining hujjatlari va topshiriqlari samarali va natijali ijro etilishi, shuningdek, ijro intizomi mustahkamlanishi maqsadida Oʻzbekiston Respublikasi Prezidenti Davlat maslahatchilarining, Vazirlar Mahkamasi va uning komplekslari, davlat va xoʻjalik boshqaruvi organlari hamda barcha darajalardagi hokimliklar rahbarlarining shaxsiy javobgarligi toʻgʻrisida” 2017-yil 11-apreldagi PQ-2881-son, shuningdek, “Davlat organlari va tashkilotlarida ijro intizomini yanada mustahkamlash chora-tadbirlari toʻgʻrisida” 2018-yil 5-oktabrdagi PQ-3962-son qarorlari hamda Vazirlar Mahkamasining “Ijro intizomini mustahkamlash chora-tadbirlari toʻgʻrisida” 1999-yil 12-yanvardagi 12-son qaroriga muvofiq Oʻzbekiston Respublikasi Prezidenti va Oʻzbekiston Respublikasi Bosh vazirining hujjatlari va topshiriqlari ijrosini tashkil etish, monitoring olib borishning amaliy tizimini yaratish, Agentlik faoliyatida ijro intizomini mustahkamlash boʻyicha kompleks amaliy chora-tadbirlarni bajarish hamda Qoʻmita hududiy boshqarmalarining shaxsiy masʼuliyatini oshirish chora-tadbirlarini koʻrish; 10) “Normativ-huquqiy hujjatlar toʻgʻrisida”, “Qonunlar loyihalarini tayyorlash va ularni Oʻzbekiston Respublikasi Oliy Majlisi Qonunchilik palatasiga kiritish tartibi toʻgʻrisida”gi Oʻzbekiston Respublikasi qonunlari, Oʻzbekiston Respublikasi Prezidenti Administratsiyasining va Vazirlar Mahkamasining reglamentlari talablariga muvofiq isteʼmolchilar huquqlarini himoya qilish va reklama bozorini tartibga solish sohasidagi normativ-huquqiy hujjatlar loyihalari sifatli ishlab chiqilishini tashkil etish, ularning Qoʻmita va Vazirlar Mahkamasi apparatida puxta ishlab chiqilishida, Vazirlar Mahkamasi Rahbariyati huzurida himoya qilinishi va Oʻzbekiston Respublikasi Prezidenti Administratsiyasida koʻrib chiqilishida ishtirok etish; 11) Agentlik tizimida kadrlarni tanlash va joy-joyiga qoʻyish, ularning samarali faoliyati uchun zarur shart-sharoitlar yaratish, Agentlikning kadrlar zaxirasini shakllantirish; 12) “Normativ-huquqiy hujjatlar toʻgʻrisida”, “Qonunlar loyihalarini tayyorlash va ularni Oʻzbekiston Respublikasi Oliy Majlisi Qonunchilik palatasiga kiritish tartibi toʻgʻrisida”gi Oʻzbekiston Respublikasi qonunlariga va Vazirlar Mahkamasining 2016-yil 17-oktabrdagi 345-son qarori bilan tasdiqlangan Davlat va xoʻjalik boshqaruvi organlari, mahalliy ijro etuvchi hokimiyat organlarining qonun loyihalariga doir faoliyatining Namunaviy reglamentiga muvofiq Agentlikning qonun loyihalarini tayyorlash faoliyatini tashkil etish; 13) isteʼmolchilar huquqlarini himoya qilish va reklama bozorini tartibga solish sohasida Agentlikka taqdim etilgan takliflar va normativ-huquqiy hujjatlar loyihalarining koʻrib chiqilishini taʼminlash, ularni puxta iqtisodiy, moliyaviy, huquqiy va boshqa ekspertizadan oʻtkazish, shuningdek, Oʻzbekiston Respublikasi Prezidenti Administratsiyasining va Vazirlar Mahkamasining reglamentlarida belgilangan muddatlarda ularni kelishilishi (viza qoʻyilishi) uchun Qoʻmitaga oʻz vaqtida kiritish; 14) Agentlik rahbarlari va xodimlarining xizmat safarlarini Oʻzbekiston Respublikasi Prezidentining “Mansabdor shaxslarning xorijiy mamlakatlarga chiqish tartibini takomillashtirish choralari toʻgʻrisida” 2014-yil 5-martdagi PQ-2142-son va “Xorijiy xizmat safarlarida boʻlishning samaradorligi va xorijiy delegatsiyalarning Oʻzbekiston Respublikasiga tashrifini tashkil etish uchun mansabdor shaxslarning shaxsiy javobgarligini yanada oshirish chora-tadbirlari toʻgʻrisida” 2017-yil 3-avgustdagi PQ-3170-son qarorlari talablariga muvofiq tashkil etish, xizmat safarlarining asoslanganligi, samaradorligi va natijadorligini, safar uchun ajratiladigan mablagʻlardan maqsadli va oqilona foydalanishni taʼminlash; 15) oʻz oʻrinbosari, isteʼmolchilar huquqlarini himoya qilish va reklama bozorini tartibga solish masalalari boʻyicha Qoʻmitaning hududiy boshqarmalari rahbarlari faoliyati samaradorligi va natijadorligini muntazam ravishda tanqidiy tahlil qilish, Qoʻmita Hayʼati majlislarida ularning shaxsiy hisobotlarini eshitish, yakunlari boʻyicha zarur choralar koʻrish; 16) Agentlik xodimlarini ragʻbatlantirish va intizomiy javobgarlikka tortish masalalarini hal qilish, oʻz oʻrinbosarini ragʻbatlantirish va intizomiy javobgarlikka tortishga doir masalalarni koʻrib chiqish toʻgʻrisida takliflar kiritish; 17) Agentlik xodimlari tomonidan Vazirlar Mahkamasining 2016-yil 2-martdagi 62-son qarori bilan tasdiqlangan Davlat boshqaruvi organlari va mahalliy ijro etuvchi hokimiyat organlari xodimlarining odob-axloq namunaviy qoidalari asosida tasdiqlangan Qoʻmita va Agentlik xodimlarining odob-axloq qoidalari talablariga rioya etilishini taʼminlash; 18) Agentlik xodimlarini tizimli ravishda qayta tayyorlashni va ularning malakasini oshirishni tashkil etish; 19) “Korrupsiyaga qarshi kurashish toʻgʻrisida”gi Oʻzbekiston Respublikasi Qonuni talablariga muvofiq Agentlik tizimida korrupsiya va boshqa huquqbuzarliklarning oldini olish choralarini koʻrish, shuningdek, huquqni qoʻllash amaliyotini va qonun hujjatlarini takomillashtirishga doir chora-tadbirlarni ishlab chiqish va amalga oshirish orqali ularning sodir etilishiga koʻmaklashuvchi sabablar va shart-sharoitlarni aniqlash, tahlil qilish, bartaraf etish; 20) Agentlik va Qoʻmita hududiy boshqarmalari ishini tashkil etishning zamonaviy shakllari joriy etilishini taʼminlash; 21) aholi va tadbirkorlik subyektlari bilan hamkorlik qilishda zamonaviy axborot-kommunikatsiya texnologiyalaridan foydalanish; 22) jismoniy va yuridik shaxslarning murojaatlarini koʻrib chiqishga doir ishlarni samarali tashkil etish, aholi bilan toʻgʻridan-toʻgʻri va ochiq muloqotni yoʻlga qoʻyish, “Jismoniy va yuridik shaxslarning murojaatlari toʻgʻrisida”gi Oʻzbekiston Respublikasi Qonunida belgilangan muddatlarda va tartibda jismoniy shaxslarni va yuridik shaxslar vakillarini muntazam ravishda shaxsan qabul qilish, shu jumladan, joylarga borib qabul qilish; 23) Oʻzbekiston Respublikasi Prezidentining Xalq qabulxonalari bilan samarali hamkorlikni, ularning faoliyatida Agentlik xodimlari va rahbarlarining faol ishtirok etishini tashkil etish, jismoniy va yuridik shaxslarning Oʻzbekiston Respublikasi Prezidenti Virtual qabulxonasidan tushgan murojaatlari oʻz vaqtida va toʻliq koʻrib chiqilishini taʼminlash; 24) davlat organlarida, sudlarda va boshqa tashkilotlarda, shuningdek, xalqaro tashkilotlar va xorijiy mamlakatlar vakillari ishtirokida oʻtkaziladigan rasmiy tadbirlarda Agentlik nomidan ishtirok etish; 25) Qoʻmita hayʼati majlislarida ishtirok etish; 26) zaruriyat boʻlganda Agentlik tashkiliy tuzilmaciga oʻzgartirishlar kiritish, shuningdek, hududiy boshqarmalarning tashkiliy tuzilmalariga oʻzgartirishlar kiritish yuzasidan Qoʻmitaga taklif berish; 27) Agentlik markaziy apparatining shtatlar jadvalini, xarajatlar smetasini va tarkibiy boʻlinmalari toʻgʻrisidagi nizomlarni belgilangan tartibda tasdiqlash; 28) Agentlik markaziy apparati xodimlari bilan qonun hujjatlarida belgilangan tartibda mehnat shartnomalarini tuzish va bekor qilish; 29) Qoʻmita hududiy boshqarmalarining Isteʼmolchilar huquqlarini himoya qilish va reklama faoliyatini tartibga solish boshqarmasi boshliqlarini lavozimga tayinlash va lavozimdan ozod qilish yuzasidan Qoʻmita raisiga taqdimnoma kiritish; 30) Qoʻmita hududiy boshqarmalarining Isteʼmolchilar huquqlarini himoya qilish va reklama faoliyatini tartibga solish boshqarmasiga xodimlar nomzodlarini koʻrib chiqish va belgilangan tartibda kelishish; 31) isteʼmolchilar huquqlarini himoya qilish va reklama bozorini tartibga solish masalalari boʻyicha Agentlik, Qoʻmita hududiy boshqarmalari mansabdor shaxslari uchun bajarilishi majburiy boʻlgan buyruqlar chiqarish va koʻrsatmalar berish, shuningdek, ularning bajarilishini belgilangan tartibda nazorat qilish; 32) isteʼmolchilar huquqlarini himoya qilish va reklama bozorini tartibga solish sohasidagi xodimlarni va mutaxassislarni ularning koʻp yillik va samarali faoliyati, alohida xizmatlari uchun Oʻzbekiston Respublikasi davlat mukofotlari bilan taqdirlash uchun belgilangan tartibda takliflar tayyorlash va mukofotlashga tavsiyalar berish; 33) budjet mablagʻlari, budjetdan tashqari va qonun hujjatlarida taqiqlanmagan boshqa mablagʻlar hisobidan xodimlarni moddiy ragʻbatlantirish va Agentlik tizimining moddiy-texnika bazasini mustahkamlash hamda rivojlantirish chora-tadbirlarini koʻrish; 34) davlat siriga kiritilgan maʼlumotlar va maxfiy axborot bilan ishlashda qonun hujjatlari talablariga rioya qilish. 16. Quyidagilar Agentlik direktori oʻrinbosarining asosiy funksional vazifalari hisoblanadi: 1) Oʻzbekiston Respublikasi Konstitutsiyasi va qonunlari, shuningdek, normativ-huquqiy hujjatlar talablariga rioya qilish; 2) Agentlik direktori vaqtincha boʻlmaganda uning vazifalarini bajarish; 3) Agentlikning oʻzi mutasaddilik qiladigan tarkibiy boʻlinmalari faoliyatini muvofiqlashtirish, nazorat qilish va bevosita boshqarish, ular xodimlari oʻrtasida vazifalarni taqsimlash; 4) Agentlik faoliyatining oʻzi mutasaddilik qiladigan yoʻnalishlar boʻyicha Oʻzbekiston Respublikasi Prezidentining hujjatlari, Vazirlar Mahkamasining qarorlari bilan tasdiqlangan Agentlikning faoliyatini yanada takomillashtirish boʻyicha konsepsiyalar, kompleks dasturlar va tadbirlarning bajarilishini tanqidiy va chuqur tahlil qilish; 5) oʻzi mutasaddilik qiladigan tarkibiy boʻlinmalar tomonidan reja koʻrsatkichlarining soʻzsiz bajarilishini taʼminlash choralarini koʻrish, boʻlinmalar rahbarlarining hisobotlarini muntazam ravishda eshitish va ushbu koʻrsatkichlarga erishish uchun ularning shaxsiy masʼuliyatini oshirish; 6) oʻzi mutasaddilik qiladigan tarkibiy boʻlinmalar rahbarlarining ish rejalarini tasdiqlash, ularning bajarilishi yuzasidan nazoratni taʼminlash; 7) oʻzi mutasaddilik qiladigan tarkibiy boʻlinmalar faoliyatida ijro intizomini mustahkamlash boʻyicha kompleks amaliy chora-tadbirlarni bajarish, shuningdek, tarkibiy boʻlinmalar rahbarlarining shaxsiy masʼuliyatini oshirish chora-tadbirlarini koʻrish; 8) Qoʻmita hayʼati qarorlari, Qoʻmita raisining Agentlik faoliyatiga taalluqli buyruqlari, Agentlik direktori buyruqlari va topshiriqlarini oʻz vaqtida va sifatli bajarilishini taʼminlash; 9) oʻzi mutasaddilik qiladigan tarkibiy boʻlinmalarda xodimlarni tanlash va joy-joyiga qoʻyish boʻyicha Agentlik direktoriga takliflar kiritish; 10) oʻzi mutasaddilik qiladigan tarkibiy boʻlinmalar rahbarlari faoliyati samaradorligi va natijadorligini muntazam ravishda tanqidiy tahlil qilish; 11) oʻzi mutasaddilik qiladigan tarkibiy boʻlinmalar rahbarlari va xodimlarini ragʻbatlantirish va intizomiy javobgarlikka tortish boʻyicha Agentlik direktoriga takliflar kiritish; 12) huquqni qoʻllash amaliyotini va qonun hujjatlarini takomillashtirishga doir chora-tadbirlarni ishlab chiqish va amalga oshirish orqali “Korrupsiyaga qarshi kurashish toʻgʻrisida”gi Oʻzbekiston Respublikasi Qonuni talablariga muvofiq korrupsiya va boshqa huquqbuzarliklarning oldini olish choralarini koʻrish, shuningdek, ularning sodir etilishiga koʻmaklashuvchi sabablar va shart-sharoitlarni aniqlash, tahlil qilish, bartaraf etish; 13) “Jismoniy va yuridik shaxslarning murojaatlari toʻgʻrisida”gi Oʻzbekiston Respublikasi Qonunida belgilangan muddatlarda va tartibda jismoniy va yuridik shaxslarning murojaatlarini koʻrib chiqish boʻyicha samarali ishlarni tashkil etish, aholi bilan toʻgʻridan-toʻgʻri va ochiq muloqotni yoʻlga qoʻyish, jismoniy shaxslarni va yuridik shaxslar vakillarini muntazam ravishda shaxsan qabul qilish, shu jumladan, joylarga borib qabul qilish; 14) Oʻzbekiston Respublikasi Prezidentining Xalq qabulxonalari bilan samarali hamkorlik qilish, ularning faoliyatida faol ishtirok etish, jismoniy va yuridik shaxslar vakillarining Oʻzbekiston Respublikasi Prezidentining Virtual qabulxonasidan tushgan murojaatlari oʻz vaqtida va toʻlaqonli koʻrib chiqilishini taʼminlash; 15) davlat siriga kiritilgan maʼlumotlar va maxfiy axborot bilan ishlashda qonun hujjatlari talablariga rioya qilish. 17. Agentlik direktori: Agentlikka yuklatilgan vazifalar va funksiyalarning bajarilishi; Agentlikning javobgarlik sohalari boʻyicha; oʻzining funksional majburiyatlarini sifatli bajarish uchun shaxsan javob beradi. 18. Agentlik direktorining oʻrinbosari: Agentlikka yuklatilgan vazifalar va funksiyalarning oʻzi mutasaddilik qiladigan tarkibiy boʻlinmalarda bajarilishi; Agentlikning javobgarlik sohalari boʻyicha oʻzi nazorat qiladigan masalalar yuzasidan; oʻzining funksional majburiyatlarini sifatli bajarish uchun shaxsan javob beradi. 19. Isteʼmolchilar huquqlarini himoya qilish Agentligi tizimiga Agentlik markaziy apparati kiradi. Agentlikning Qoraqalpogʻiston Respublikasi, viloyatlar va Toshkent shahridagi hududiy tuzilmalari sifatida Qoʻmita hududiy boshqarmalarining tashkiliy tuzilmasidagi isteʼmolchilar huquqlarini himoya qilish va reklama faoliyatini tartibga solish boshqarmalari faoliyat yuritadi. 20. Agentlikka Qoʻmita raisining taqdimnomasi boʻyicha Oʻzbekiston Respublikasi Vazirlar Mahkamasi tomonidan lavozimga tayinlanadigan va lavozimidan ozod etiladigan direktor rahbarlik qiladi. 21. Direktor Qoʻmita raisi tomonidan lavozimga tayinlanadigan va lavozimidan ozod qilinadigan bir nafar oʻrinbosarga ega boʻladi. 22. Direktor boʻlmagan vaqtda uning vakolatlari direktorning oʻrinbosari tomonidan amalga oshiriladi. 23. Direktor lavozimi boʻyicha Qoʻmita hayʼati tarkibiga kiritiladi. 24. Agentlik markaziy apparatining boshqaruv xodimlari hamda texnik va xizmat koʻrsatuvchi xodimlari Agentlik direktori tomonidan lavozimga tayinlanadi va lavozimidan ozod qilinadi. 25. Qoʻmitaning hududiy boshqarmalari boshligʻining oʻrinbosari — Isteʼmolchilar huquqlarini himoya qilish va reklama faoliyatini tartibga solish boshqarmasi boshliqlari Agentlik direktorining taqdimnomasi boʻyicha Qoʻmita raisi tomonidan lavozimga tayinlanadi va lavozimdan ozod qilinadi. 26. Qoʻmita hududiy boshqarmalarining Isteʼmolchilar huquqlarini himoya qilish va reklama faoliyatini tartibga solish boshqarmasi xodimlari Agentlik direktori bilan kelishilgan holda tegishli hududiy boshqarmaning boshligʻi tomonidan lavozimga tayinlanadi va lavozimidan ozod qilinadi. 27. Agentlikning Qoʻmita markaziy apparati tarkibiy boʻlinmalari va uning hududiy boshqarmalari bilan oʻzaro hamkorligi direktor va uning oʻrinbosari tomonidan taʼminlanadi. 28. Agentlik markaziy apparatining tarkibiy boʻlinmalari Qoʻmita va uning hududiy boshqarmalari bilan oʻzaro hamkorlikda: topshiriqlarni Qoʻmitaning hududiy boshqarmalariga yetkazadi hamda ularning bajarilishini nazorat qiladi; Qoʻmitaning hududiy boshqarmalariga tarkibiy boʻlinmalarning bevosita faoliyati masalalari boʻyicha soʻrovlar yuboradi hamda ularning ijro etilishini nazorat qiladi; Agentlikka yuklatilgan vazifalar doirasida Qoʻmitaning hududiy boshqarmalari faoliyati amaliyotini tekshiradi va oʻrganadi, natijalarini umumlashtiradi, uni takomillashtirishga qaratilgan chora-tadbirlarni ishlab chiqadi; Qoʻmitaning hududiy boshqarmalari faoliyatini tashkil etish va faoliyati natijalari toʻgʻrisida hisobot va axborot materiallari, statistik maʼlumotlar va boshqa maʼlumotlar oʻrganilishini tashkil qiladi; Qoʻmitaning hududiy boshqarmalari ish rejalarini tahlil qiladi, ularning faoliyatini rejalashtirishni takomillashtirishga doir chora-tadbirlarni koʻradi; Qoʻmita va uning hududiy boshqarmalaridan kelib tushgan takliflarni, shu jumladan isteʼmolchilar huquqlarini himoya qilish va reklama sohasini tartibga solish yuzasidan qonun hujjatlarini takomillashtirish boʻyicha takliflarni koʻrib chiqadi, normativ-huquqiy hujjatlar loyihalarini tayyorlashda ularning ishtirokini tashkil etadi. 29. Qoʻmitaning hududiy boshqarmalari Agentlik markaziy apparatining tarkibiy boʻlinmalari bilan hamkorlik qiladi, shu jumladan: Agentlik rahbariyati topshiriqlari ijrosi haqida axborot beradi; faoliyatning belgilangan sohasida qonun hujjatlarini amalga oshirish boʻyicha faoliyat natijalari toʻgʻrisida Agentlik markaziy apparatiga axborot taqdim etadi; ularning faoliyatini tekshirish va oʻrganish natijasida aniqlangan ishdagi kamchiliklarni va qoidabuzarliklarni bartaraf etish natijalari toʻgʻrisida axborot beradi; oʻz faoliyati natijalari toʻgʻrisidagi hisobotlarni belgilangan tartibda va muddatlarda taqdim etadi. 30. Agentlik markaziy apparati tarkibiy boʻlinmalari hamda Qoʻmita va uning hududiy boshqarmalarining oʻzaro hamkorligi jarayonida yuzaga keladigan kelishmovchiliklar Qoʻmita raisi tomonidan koʻrib chiqiladi. 31. Agentlik oʻz vazifalari va funksiyalarini amalga oshirishda boshqa davlat boshqaruvi organlari, xoʻjalik birlashmalari, mahalliy ijro etuvchi hokimiyat organlari va boshqa tashkilotlar bilan hamkorlik qiladi. 32. Qoʻmitaning hududiy boshqarmalari oʻz vakolatlari doirasida boshqa davlat boshqaruvi organlarining hududiy organlari, xoʻjalik birlashmalari, mahalliy ijro etuvchi hokimiyat organlari va boshqa tashkilotlar bilan hamkorlik qiladi. 33. Isteʼmolchilar huquqlarini himoya qilish va reklama sohasini tartibga solishning eng muhim masalalari boʻyicha muammolarni ilmiy tahlil qilish, tavsiyalarni koʻrib chiqish va ishlab chiqish uchun Agentlikda yuqori malakali xodimlar, shuningdek, davlat organlari va tashkilotlarining vakillari, sohadagi yetakchi olim va mutaxassislardan iborat ekspert kengashi tashkil etiladi. Ekspert kengashi nizomi va uning shaxsiy tarkibi Direktorning taqdimnomasiga binoan Qoʻmita raisi tomonidan tasdiqlanadi. 34. Agentlikda boshqa kengash, maslahat va ekspert organlari tuzilishi mumkin. Agentlik huzurida tuziladigan kengash, maslahat va ekspert organlari tarkibi va ular toʻgʻrisidagi nizomlar Direktor tomonidan tasdiqlanadi, ularning tarkibi va nizomlari Oʻzbekiston Respublikasi Prezidenti hujjatlari va Oʻzbekiston Respublikasi Vazirlar Mahkamasi qarorlari bilan tasdiqlanadigan hollar bundan mustasno. 35. Agentlik faoliyatining samaradorligi va natijadorligi muntazam baholanib boriladi. 36. Agentlik faoliyati samaradorligi va natijadorligini baholash tartibi va uslubi Qoʻmita raisi tomonidan tasdiqlanadigan Agentlik faoliyati samaradorligi va natijadorligini baholash mezonlari va ish indikatorlariga asoslanadi. 37. Agentlik faoliyatining samaradorligi va natijadorligini baholash yakunlari boʻyicha: Agentlik rahbarlari va xodimlariga nisbatan ragʻbatlantirish (mukofotlash) yoki intizomiy javobgarlik choralari; Agentlik faoliyatida aniqlangan kamchiliklarni bartaraf etish va uning faoliyatini yanada takomillashtirish chora-tadbirlari koʻriladi. 38. Qoʻmita hududiy boshqarmalarining Isteʼmolchilar huquqlarini himoya qilish va reklama faoliyatini tartibga solish boshqarmasi xodimlari faoliyatining samaradorligi va natijadorligini baholash yakunlariga koʻra ularni ragʻbatlantirish (mukofotlash) yoki intizomiy jazoga tortish yuzasidan Agentlik tomonidan Qoʻmitaga taklif kiritiladi. 39. Agentlik faoliyatini moliyalashtirish, xodimlarining mehnatiga haq toʻlash va ularni moddiy ragʻbatlantirish: Oʻzbekiston Respublikasi Davlat budjeti; Monopoliyaga qarshi kurashish qoʻmitasi huzuridagi budjetdan tashqari Raqobatni rivojlantirishga koʻmaklashish jamgʻarmasi; qonun hujjatlarida taqiqlanmagan boshqa manbalar mablagʻlari hisobiga amalga oshiriladi. 40. Agentlik xodimlarining ish haqi lavozim maoshi, mukofotlar, qoʻshimcha toʻlovlar, ustamalar va qonun hujjatlarida nazarda tutilgan ragʻbatlantiruvchi toʻlovlardan iborat boʻladi. 41. Agentlik xodimlariga Oʻzbekiston Respublikasi Davlat budjeti mablagʻlari hisobidan uzoq muddatli xizmati uchun quyidagi miqdorda har oyda ustama toʻlanadi (ragʻbatlantirish koeffitsiyentini hisobga olgan holda, lavozim maoshiga nisbatan foiz hisobida): Ish staji boʻyicha guruhlanishi Ish staji uchun ustama miqdori 2 yildan 5 yilgacha 10 foiz 5 yildan 10 yilgacha 20 foiz 10 yildan 15 yilgacha 30 foiz 15 yildan 20 yilgacha 40 foiz 20 yildan 25 yilgacha 50 foiz 25 yildan yuqori 60 foiz Uzoq muddat xizmati uchun toʻlanadigan ustama olish huquqini beruvchi ish staji Agentlik tomonidan tasdiqlanadigan tartibga muvofiq hisoblab chiqiladi. 42. Agentlik xodimlari uchun avvalgi ish joyida berilgan harbiy va maxsus unvonlar uchun qoʻshimcha toʻlov va ustamalar saqlab qolinadi hamda Monopoliyaga qarshi kurashish qoʻmitasi huzuridagi budjetdan tashqari Raqobatni rivojlantirishga koʻmaklashish jamgʻarmasi mablagʻlari hisobiga amalga oshiriladi. 43. Agentlik Qoʻmitaga hamda Qoʻmita bilan kelishgan holda har yili Oʻzbekiston Respublikasi Bosh vaziriga Agentlikning faoliyati natijalari toʻgʻrisida hisobot beradi. 44. Qoʻmita raisi Agentlik rahbarlarining ularga yuklangan vazifalarni samarali bajarishi boʻyicha faoliyatining doimiy monitoringini olib boradi, Agentlik faoliyati samaradorligiga xolisona baho beradi. Monitoring va baholash yakunlari boʻyicha Agentlikning alohida oʻrnak koʻrsatgan rahbarlari, mansabdor shaxslari va xodimlari ragʻbatlantiriladi yoxud yoʻl qoʻyilgan jiddiy kamchiliklar uchun egallab turgan lavozimidan ozod qilishgacha javobgarlikka tortiladi. 45. Agentlikni qayta tashkil etish va tugatish qonun hujjatlarida belgilangan tartibda amalga oshiriladi. 1. Vazirlar Mahkamasining “Isteʼmolchilar huquqlarini himoya qilishda jamoatchilik ishtirokini kengaytirish chora-tadbirlari toʻgʻrisida” 2002-yil 28-noyabrdagi 414-son qarorida (Oʻzbekiston Respublikasi QT, 2002-y., 11-son, 73-modda): a) 4-bandning ikkinchi xatboshisidan “isteʼmolchilar huquqlarini himoya qilish toʻgʻrisidagi qonun hujjatlarini buzganlik uchun Oʻzbekiston Respublikasi Xususiylashtirilgan korxonalarga koʻmaklashish va raqobatni rivojlantirish davlat qoʻmitasi tomonidan solinadigan hamda Oʻzbekiston Respublikasining respublika budjetiga oʻtkaziladigan jarimalarning 50 foizi, shuningdek” soʻzlari chiqarib tashlansin; b) 5-band quyidagi tahrirda bayon qilinsin: “5. Oʻzbekiston Respublikasi Monopoliyaga qarshi kurashish qoʻmitasi huzuridagi Isteʼmolchilar huquqlarini himoya qilish agentligi va Monopoliyaga qarshi kurashish qoʻmitasining hududiy boshqarmalariga xoʻjalik yurituvchi subyektlar tomonidan isteʼmolchilarga tovarlarni (ishlarni, xizmatlarni) yaroqlilik muddati, saqlash va xizmat koʻrsatish muddatini buzgan holda realizatsiya qilganlik uchun jarima solishiga ruxsat berilsin”; v) 6-bandning birinchi xatboshidagi “Xususiylashtirilgan korxonalarga koʻmaklashish va raqobatni rivojlantirish davlat qoʻmitasi, Sogʻliqni saqlash vazirligi” soʻzlari “Monopoliyaga qarshi kurashish qoʻmitasi huzuridagi Isteʼmolchilar huquqlarini himoya qilish agentligi, Sogʻliqni saqlash vazirligi, Sogʻliqni saqlash vazirligi huzuridagi Sanitariya-epidemiologik osoyishtalik agentligi, Vazirlar Mahkamasi huzuridagi Sanitariya-epidemiologiya nazorati davlat inspeksiyasi” soʻzlari bilan almashtirilsin; g) 5-ilovada: 1-banddagi “hamda Oʻzbekiston Respublikasi Vazirlar Mahkamasining “Isteʼmolchilarning huquqlarini himoya qilish va reklama toʻgʻrisidagi qonun hujjatlari buzilganligi uchun monopoliyaga qarshi faoliyatni amalga oshiruvchi davlat organi tomonidan solinadigan jarimalarni xoʻjalik yurituvchi subyektlarga qoʻllash tartibini tasdiqlash haqida” 1998-yil 26-avgustdagi 370-son qaroriga” soʻzlari chiqarib tashlansin; 6-band quyidagi tahrirda bayon qilinsin: “6. Jamgʻarma xalqaro tashkilotlarning, Oʻzbekiston Respublikasining ham rezidentlari, ham norezidentlari boʻlgan yuridik va jismoniy shaxslarning homiylik hayriyalari, qonun hujjatlarida taqiqlanmagan boshqa manbalar hisobiga shakllantiriladi”. 2. Vazirlar Mahkamasining “Tashqi reklamani joylashtirish sohasidagi faoliyatni yanada takomillashtirish chora-tadbirlari toʻgʻrisida” 2018-yil 30-avgustdagi 702-son qarorining 1-bandida: ikkinchi xatboshidagi “Xususiylashtirilgan korxonalarga koʻmaklashish va raqobatni rivojlantirish davlat qoʻmitasi hududiy boʻlinmalari” soʻzlari “Monopoliyaga qarshi kurashish qoʻmitasining hududiy boshqarmalari” soʻzlari bilan almashtirilsin; beshinchi xatboshi quyidagi tahrirda bayon qilinsin: “tashqi reklama obyektlarini (konstruksiyalarini) yer uchastkalarida va davlat mulki boʻlgan bino va inshootlarda joylashtirish huquqini elektron auksion natijalari asosida sotishdan tushgan mablagʻlarning 60 foizi tumanlar (shaharlar) budjetiga yoʻnaltiriladi”; oltinchi xatboshidagi “undirish tartibi” soʻzlari “ular miqdorini aniqlash tartibi” soʻzlari bilan almashtirilsin; yettinchi xatboshidagi “yigʻimlarning 90 foizi” soʻzlari “oylik yigʻimlarning 45 foizi” soʻzlari bilan almashtirilsin; quyidagi tahrirdagi sakkizinchi xatboshi bilan toʻldirilsin: “E-IJRO AUKSION” savdo maydonchasida yer uchastkalari va davlat mulki boʻlgan obyektlarda tashqi reklama obyektlarini (konstruksiyalarini) joylashtirish huquqini realizatsiya qilish boʻyicha elektron savdolar oʻtkazish natijasida tushadigan yigʻim summasining 40 foizi va tashqi reklamani joylashtirish huquqini berish uchun oylik yigʻim mablagʻlarining 45 foizi Oʻzbekiston Respublikasi Monopoliyaga qarshi kurashish qoʻmitasi huzuridagi budjetdan tashqari Raqobatni rivojlantirishga koʻmaklashish jamgʻarmasiga yoʻnaltiriladi”; sakkizinchi xatboshi toʻqqizinchi xatboshi deb hisoblansin; toʻqqizinchi xatboshidagi “yettinchi xatboshida” soʻzlari “beshinchi va yettinchi xatboshilarida” soʻzlari bilan almashtirilsin. 3. Vazirlar Mahkamasining “Oʻzbekiston Respublikasi Monopoliyaga qarshi kurashish qoʻmitasi faoliyatini tashkil etish chora-tadbirlari toʻgʻrisida” 2019-yil 15-maydagi 402-son qarorida: a) 1-ilovada: 9-bandning toʻrtinchi xatboshisiga “Isteʼmolchilarning huquqlarini himoya qilish agentligi” soʻzlaridan keyin “(keyingi oʻrinlarda Agentlik deb ataladi)” soʻzlari qoʻshilsin; 11-bandga quyidagi mazmundagi xatboshi qoʻshilsin: “Monopoliyaga qarshi kurashish qoʻmitasi oʻziga yuklangan vazifalar va funksiyalarni bevosita, shuningdek, hududiy boshqarmalar hamda unga idoraviy mansub tuzilmalar orqali amalga oshiradi”; 14-bandda: yettinchi xatboshiga “raqobat muhitini rivojlantirish” soʻzlaridan keyin “isteʼmolchilar huquqlarini himoya qilish va reklama bozorini tartibga solish” soʻzlari qoʻshilsin; sakkizinchi xatboshi quyidagi mazmundagi sakkizinchi — oʻn uchinchi xatboshilar bilan almashtirilsin: “monopoliyaga qarshi kurashishni tartibga solish, raqobat muhitini rivojlantirish, isteʼmolchilar huquqlarini himoya qilish va reklama bozorini tartibga solish sohasida huquqbuzarliklar profilaktikasi tadbirlarini tashkil etish; isteʼmolchilar huquqlarini himoya qilish toʻgʻrisidagi qonun hujjatlariga rioya etilishi ustidan davlat nazoratini amalga oshirish; isteʼmolchilarga ularning huquq va manfaatlarini himoya qilishda yordam koʻrsatish, isteʼmolchilar huquqi buzilishi sabablarini tahlil qilish, ularni bartaraf etish yuzasidan takliflar tayyorlash hamda isteʼmolchilar huquqi buzilishi holatlarini oldini olish; aholining isteʼmolchilik bilimi va savodxonligini oshirishga qaratilgan dasturlarni amalga oshirish; reklama sohasida nohalol raqobatga va notoʻgʻri reklamaning yuzaga kelishiga yoʻl qoʻymaslik maqsadida reklama bozorini tartibga solish; isteʼmol bozorini, davlat tomonidan narx-navosi tartibga solinadigan tovarlarga (ishlarga, xizmatlarga) narxlarning dinamikasi va narx shakllanishi mexanizmlarini oʻrganish”; 15-bandda: quyidagi mazmundagi yigirma oltinchi — qirq birinchi xatboshilar qoʻshilsin: “vazirliklar va idoralar ishtirokida ishtirokida ishlab chiqilgan isteʼmolchilar huquqlarini himoya qilish va reklama ishlarini yanada takomillashtirishga qaratilgan strategik dasturlar, “yoʻl xaritalari” va boshqa dasturiy hujjatlarni joylarda ijrosini amalga oshiradi; aholining isteʼmol bilimi va savodxonligini oshirishga qaratilgan dasturlarni amalga oshirilishini taʼminlaydi; isteʼmolchilarning huquqlari va manfaatlarini davlat tomonidan himoya qilinishini, shuningdek aholining isteʼmol madaniyatini oshirish boʻyicha maʼrifiy ishlarni amalga oshiradi; isteʼmolchilar huquqlari va manfaatlarini himoya qilish chora-tadbirlarini amalga oshiradi; isteʼmolchilar huquqi buzilishi sabablarini tahlil qiladi va ularni bartaraf etish yuzasidan takliflar tayyorlaydi hamda isteʼmolchilar huquqi buzilishi holatlari boʻyicha ogoxlantiradi; jismoniy va yuridik shaxslarning isteʼmolchilar huquqlarini himoya qilish reklama masalalari boʻyicha murojaatlarini koʻrib chiqadi; isteʼmolchilarga ularning qonuniy huquq va manfaatlarini himoya qilishda, shu jumladan isteʼmolchilarning nomuayyan doiralarining qonuniy huquq va manfaatlarini sudlarda himoya qilishni koʻzlab daʼvo arizalari kiritish orqali amaliy yordam koʻrsatadi; isteʼmolchilar huquqlarini himoya qilish toʻgʻrisidagi qonun hujjatlariga rioya etilishi ustidan davlat nazoratini amalga oshirishda va ichki bozorda sotiladigan isteʼmol tovarlarining zarur sifatda boʻlishini va xavfsizligini taʼminlash yuzasidan tovarlar (ishlar, xizmatlar) xavfsiz boʻlishini va ularning sifatini nazorat qiluvchi davlat boshqaruvi organlari bilan hamkorlik qiladi; chakana savdo va xizmat koʻrsatish shoxobchalarida tovarlar va xizmatlarning nazorat xaridini amalga oshiradi, ularni isteʼmolchilar huquqlarini himoya qilish toʻgʻrisidagi qonun hujjatlariga mosligi jihatidan ekspertizadan (testdan) oʻtkazilishini tashkil qiladi; isteʼmolchilar huquqlarini himoya qilish va reklama toʻgʻrisidagi qonun hujjatlari buzilgan taqdirda xoʻjalik yurituvchi subyektlarda (moliyaviy-xoʻjalik faoliyatiga aralashmasdan) tekshirishlar oʻtkazadi; oʻz vakolatlari doirasida isteʼmolchilar huquqlarini himoya qilish va reklama toʻgʻrisidagi qonun hujjatlari buzilishi holatlarini bartaraf etish yuzasidan davlat organlariga, mulkchilik shaklidan qatʼiy nazar tashkilot, muassasa va korxonalarga, shuningdek, yakka tartibdagi tadbirkorlarga bajarilishi majburiy boʻlgan koʻrsatmalar kiritadi; dori vositalari va tibbiyot buyumlari uchun belgilangan ulgurji va chakana savdo ustamalariga rioya qilinishi ustidan nazorat qiladi; isteʼmolchilar huquqlarini himoya qilish darajasining holati qoniqarliligi yuzasidan fuqarolar oʻrtasida ijtimoiy soʻrovlar oʻtkazadi; qonunda belgilangan tartibda reklama toʻgʻrisidagi qonun hujjatlariga rioya qilish yuzasidan nazoratni amalga oshiradi; tashqi reklamani joylashtirishni tartibga solish boʻyicha tegishli chora-tadbirlarni amalga oshiradi; isteʼmolchilar huquqlarini himoya qilish va reklama bozorini tartibga solish masalalarida jamoat birlashmalari, ommaviy axborot vositalari bilan hamkorlik qiladi hamda koʻngillar harakatini rivojlantirishga koʻmaklashadi; yigirma oltinchi xatboshi qirq ikkinchi xatboshi deb hisoblansin; qirq ikkinchi xatboshisiga “va qoʻmita” soʻzlaridan keyin “hamda isteʼmolchilar huquqlarini himoya qilish va reklama bozorini tartibga solish sohasida Agentlik” soʻzlari qoʻshilsin; 25-bandda: uchinchi xatboshisiga “Monopoliyaga qarshi kurashish qoʻmitasi” soʻzlaridan keyin “va Agentlik” soʻzlari qoʻshilsin; yettinchi xatboshisiga “tabiiy monopoliyalar toʻgʻrisidagi” soʻzlaridan keyin “isteʼmolchilarning huquqlarini himoya qilish va reklama toʻgʻrisidagi” soʻzlari qoʻshilsin; oʻn birinchi xatboshisi quyidagi tahrirda bayon qilinsin: “raqobat toʻgʻrisidagi, tabiiy monopoliyalar toʻgʻrisidagi, isteʼmolchilarning huquqlarini himoya qilish va reklama toʻgʻrisidagi qonun hujjatlari buzilganligi toʻgʻrisidagi ishlar boʻyicha, shu jumladan, xoʻjalik yurituvchi subyektlardan raqobat toʻgʻrisidagi, tabiiy monopoliyalar toʻgʻrisidagi, isteʼmolchilarning huquqlarini himoya qilish va reklama toʻgʻrisidagi qonun hujjatlari buzilganligi natijasida asossiz olingan daromadni (foydani) undirish va (yoki) isteʼmolchilarga qaytarish, jarima qoʻllash toʻgʻrisida qarorlar qabul qilish; 26-bandda: toʻrtinchi xatboshiga “Monopoliyaga qarshi kurashish qoʻmitasi” soʻzlaridan keyin “va Agentlikka” soʻzlari qoʻshilsin; beshinchi va oltinchi xatboshilarga “raqobat muhitini rivojlantirish” soʻzlaridan keyin “isteʼmolchilar huquqlarini himoya qilish va reklama bozorini tartibga solish” soʻzlari qoʻshilsin; 28-bandning oʻn birinchi xatboshisi quyidagi tahrirda bayon etilsin: “normativ-huquqiy hujjatlar loyihalarining mutasaddilik qilinadigan tarkibiy boʻlinmalar tomonidan sifatli ishlab chiqilishini tashkil etish, mutasaddilik qilinadigan tarkibiy boʻlinmalarda tayyorlangan hujjatlar loyihalarini koʻrib chiqish va ular keyinchalik Qoʻmita raisi tomonidan koʻrib chiqilishi, imzolanishi (viza qoʻyilishi) uchun viza qoʻyish, ularning Oʻzbekiston Respublikasi Prezidenti Administratsiyasi Reglamenti talablariga qatʼiy muvofiq ravishda Vazirlar Mahkamasiga oʻz vaqtida kiritilishini taʼminlash, shuningdek, Vazirlar Mahkamasi apparatida normativ-huquqiy hujjatlar loyihalarini ishlab chiqishda Qoʻmita raisining topshirigʻiga binoan ishtirok etish”; 34-bandning ikkinchi xatboshiga “Monopoliyaga qarshi kurashish qoʻmitasi raisi bilan” soʻzlaridan keyin “isteʼmolchilar huquqlarini himoya qilish va reklama faoliyatini tartibga solish boshqarmalari xodimlari esa, Agentlik direktori bilan” soʻzlari qoʻshilsin; 9-bobning nomi quyidagi tahrirda bayon etilsin: “Monopoliyaga qarshi kurashish qoʻmitasi markaziy apparati va uning hududiy boshqarmalari faoliyatini moliyalashtirish va ularning xodimlarini moddiy ragʻbatlantirish”; 53-bandning birinchi xatboshisiga “Monopoliyaga qarshi kurashish qoʻmitasi” soʻzlaridan keyin “markaziy apparati va uning hududiy boshqarmalari” soʻzlari qoʻshilsin; 54-bandga “Monopoliyaga qarshi kurashish qoʻmitasi” soʻzlaridan keyin “markaziy apparati va uning hududiy boshqarmalari” soʻzlari qoʻshilsin; 55-bandning birinchi xatboshisiga “Monopoliyaga qarshi kurashish qoʻmitasi” soʻzlaridan keyin “markaziy apparati va uning hududiy boshqarmalari” soʻzlari qoʻshilsin; 56-bandga “boshqa manbalar Monopoliyaga qarshi kurashish qoʻmitasi” soʻzlaridan keyin “markaziy apparati va uning hududiy boshqarmalari” soʻzlari qoʻshilsin; b) 2-ilovada: 3-bandda: uchinchi xatboshidagi “taqdimnomalarini” soʻzi “koʻrsatmalarini” soʻzi bilan almashtirilsin; quyidagi mazmundagi beshinchi — toʻqqizinchi xatboshilar qoʻshilsin: “isteʼmolchilar huquqlarini himoya qilish va reklama toʻgʻrisidagi qonunchilikni buzganlik, narxlari tartibga solinishi belgilangan tovarlarning narxlarini (ustama va tariflar) oshirganlik uchun undirilgan asossiz olingan daromadlar summasining 100 foizi; isteʼmolchilar huquqlarini himoya qilish va reklama toʻgʻrisidagi qonunchilikni buzganlik, shuningdek, Agentlik taqdim etgan koʻrsatmalarni bajarmaganlik uchun Agentlik yoki Agentlik kiritgan daʼvolar boʻyicha sud tomonidan xoʻjalik yurituvchi subyektlardan va ularning mansabdor shaxslaridan qonunchilikda belgilangan tartibda undiriladigan jarima mablagʻlarining 100 foizi; tashqi reklamani joylashtirish huquqi uchun tushadigan oylik yigʻim mablagʻlarining 45 foizi; “E-IJRO AUKSION” savdo maydonchasida yer uchastkalari va davlat mulki boʻlgan obyektlarda tashqi reklama obyektlarini (konstruksiyalarini) joylashtirish huquqini realizatsiya qilish boʻyicha elektron savdolar oʻtkazish natijasida tushadigan yigʻim summasining 40 foizi; Oʻzbekiston Respublikasi Davlat aktivlarini boshqarish agentligi huzuridagi budjetdan tashqari Davlat aktivlarini boshqarish, transformatsiya va xususiylashtirish jamgʻarmasiga tushadigan davlat aktivlarini sotish summasining 4 foizi”; beshinchi — yettinchi xatboshilar tegishli ravishda oʻninchi — oʻn ikkinchi xatboshilar deb hisoblansin; 6-bandda: ikkinchi xatboshiga “Monopoliyaga qarshi kurashish qoʻmitasining” soʻzlaridan keyin “markaziy apparati va hududiy boshqarmalari hamda Monopoliyaga qarshi kurashish qoʻmitasi huzuridagi Isteʼmolchilar huquqlarini himoya qilish agentligi (keyingi oʻrinlarda Agentlik deb ataladi)” soʻzlari qoʻshilsin; uchinchi xatboshi quyidagi tahrirda bayon etilsin: “Monopoliyaga qarshi kurashish qoʻmitasining markaziy apparati va hududiy boshqarmalari hamda Agentlik xodimlarini moddiy ragʻbatlantirish va ijtimoiy taʼminlash, shuningdek, ularning xodimlari tomonidan turar joy sotib olinishini imtiyozli moliyalashtirishga”; toʻrtinchi xatboshiga “Monopoliyaga qarshi kurashish qoʻmitasi” soʻzlaridan keyin “va Agentlik” soʻzlari qoʻshilsin; quyidagi mazmundagi 61-band qoʻshilsin: “61. Monopoliyaga qarshi kurashish qoʻmitasi va Agentlik xodimlarining lavozim maoshlariga har oylik ustamalar va boshqa ragʻbatlantirish toʻlovlari, shuningdek, moddiy ragʻbatlar Monopoliyaga qarshi kurashish qoʻmitasi raisi tomonidan tasdiqlangan tartibga muvofiq toʻlanadi”; 7-band quyidagi tahrirda bayon etilsin: “7. Monopoliyaga qarshi kurashish qoʻmitasi va Agentlik xodimlarining uy-joy sotib olinishini imtiyozli moliyalashtirish Monopoliyaga qarshi kurashish qoʻmitasi va Agentlik xodimlariga ipoteka kreditlarini berish uchun tijorat banklariga resurslarni ajratish tartibi toʻgʻrisidagi nizomga (ushbu Nizomga ilova) muvofiq amalga oshiriladi”; 15-bandga “hududiy boshqarmalari” soʻzlaridan keyin “hamda Agentlik” soʻzlari qoʻshilsin; Oʻzbekiston Respublikasi Monopoliyaga qarshi kurashish qoʻmitasi huzuridagi budjetdan tashqari Raqobatni rivojlantirishga koʻmaklashish jamgʻarmasi mablagʻlarini shakllantirish va ulardan foydalanish tartibi toʻgʻrisidagi nizomning ilovasida: nomiga “Monopoliyaga qarshi kurashish qoʻmitasi” soʻzlaridan keyin “va uning huzuridagi Isteʼmolchilar huquqlarini himoya qilish Agentligi” soʻzlari qoʻshilsin; 1-bandga “Monopoliyaga qarshi kurashish qoʻmitasi (keyingi oʻrinlarda Monopoliyaga qarshi kurashish qoʻmitasi deb ataladi)” soʻzlaridan keyin “va Monopoliyaga qarshi kurashish qoʻmitasi huzuridagi Isteʼmolchilar huquqlarini himoya qilish Agentligi (keyingi oʻrinlarda Agentlik deb ataladi)” soʻzlari qoʻshilsin; 2-bandda: uchinchi xatboshiga “Monopoliyaga qarshi kurashish qoʻmitasi” soʻzlaridan keyin “va Agentlik” soʻzlari qoʻshilsin; toʻrtinchi xatboshiga “yoki hududiy boshqarmalarida” soʻzlaridan keyin “yoxud Agentlikda” soʻzlari qoʻshilsin; 3-band quyidagi tahrirda bayon etilsin: “3. Turar joy sotib olish uchun Monopoliyaga qarshi kurashish qoʻmitasi va Agentlik xodimlariga ipoteka kreditlari berish uchun tijorat banklariga resurslar ajratish shartlari xodimda monopoliyaga qarshi kurashish va davlat mulkini boshqarish organlarida zarur ish staji mavjudligi hisobga olinib, shuningdek, Monopoliyaga qarshi kurashish qoʻmitasi markaziy apparati yoki hududiy boshqarmalarida yoxud Agentlikda ipoteka kreditini olgandan soʻng kamida besh yil ishlash sharti bilan (Vazirlar Mahkamasiga, Oʻzbekiston Respublikasi Prezidenti Administratsiyasiga, shuningdek, vazirliklar va idoralarning rahbarlik lavozimlariga ishga oʻtish bundan mustasno) Monopoliyaga qarshi kurashish qoʻmitasi tomonidan belgilanadi.”; 5-banddagi “qoʻmitasining” soʻzi “qoʻmitasi va Agentlikning” soʻzlari bilan almashtirilsin. 1. Vazirlar Mahkamasining “Reklama toʻgʻrisida”gi Oʻzbekiston Respublikasi Qonunini amalga oshirish chora-tadbirlari haqida” 2000-yil 26-iyundagi 243-son qarori (Oʻzbekiston Respublikasi QT, 2000-y., 6-son, 32-modda). 2. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirishlar va qoʻshimchalar kiritish toʻgʻrisida” 2000-yil 24-oktabrdagi 412-son qaroriga (Oʻzbekiston Respublikasi QT, 2000-y., 10-son, 69-modda) ilovaning 14-bandi. 3. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirishlar kiritish toʻgʻrisida” 2002-yil 28-avgustdagi 305-son qaroriga (Oʻzbekiston Respublikasi QT, 2002-y., 15-16-son, 125-modda) ilovaning 4-bandi. 4. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirishlar kiritish toʻgʻrisida” 2005-yil 6-iyuldagi 156-son qaroriga (Oʻzbekiston Respublikasi QT, 2005-y., 27-son, 191-modda) ilovaning 16-bandi. 5. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirishlar kiritish toʻgʻrisida” 2005-yil 12-avgustdagi 196-son qaroriga (Oʻzbekiston Respublikasi QT, 2005-y., 32-33-son, 251-modda) 2-ilovaning 13-bandi. 6. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish, shuningdek baʼzilarini oʻz kuchini yoʻqotgan deb hisoblash toʻgʻrisida” 2006-yil 10-martdagi 41-son qaroriga (Oʻzbekiston Respublikasi QT, 2006-y., 11-son, 83-modda) 1-ilovaning 3-bandi. 7. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish toʻgʻrisida (Oʻzbekiston Respublikasi Prezidentining “Tadbirkorlik faoliyati yuritish uchun ruxsatnoma turlarini qisqartirish va ularni berish tartib-qoidalarini soddalashtirish toʻgʻrisida” 2005-yil 21-sentabrdagi PQ-186-son qarori)” 2006-yil 22-maydagi 92-son qaroriga (Oʻzbekiston Respublikasi QT, 2006-y., 20-21-son, 181-modda) ilovaning 7-bandi. 8. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish, shuningdek baʼzilarini oʻz kuchini yoʻqotgan deb hisoblash toʻgʻrisida” 2010-yil 2-avgustdagi 165-son qaroriga (Oʻzbekiston Respublikasi QT, 2010-y., 31-son, 261-modda) 1-ilovaning 3-bandi. 9. Vazirlar Mahkamasining “Vazirlar Mahkamasining “Reklama toʻgʻrisida”gi Oʻzbekiston Respublikasi Qonunini amalga oshirish chora-tadbirlari haqida” 2000-yil 26-iyundagi 243-son qaroriga oʻzgartirish va qoʻshimchalar kiritish haqida” 2010-yil 29-oktabrdagi 240-son qarori (Oʻzbekiston Respublikasi QT, 2010-y., 10-son, 54-modda). 10. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish, shuningdek baʼzilarini oʻz kuchini yoʻqotgan deb hisoblash toʻgʻrisida” 2012-yil 1-noyabrdagi 313-son qaroriga (Oʻzbekiston Respublikasi QT, 2012-y., 11-son, 79-modda) 1-ilovaning 20-bandi. 11. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish, shuningdek baʼzilarini oʻz kuchini yoʻqotgan deb hisoblash toʻgʻrisida (Oʻzbekiston Respublikasi Prezidentining “Oʻzbekiston Respublikasining Xususiylashtirish, monopoliyadan chiqarish va raqobatni rivojlantirish davlat qoʻmitasini tashkil etish toʻgʻrisida” 2012-yil 13-noyabrdagi PF-4483-son Farmoni)” 2013-yil 9 sentbrdagi 244-son qaroriga (Oʻzbekiston Respublikasi qonun hujjatlari toʻplami, 2013-y., 37-son, 485-modda) 1-ilovaning 16-bandi. 12. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish, shuningdek baʼzilarini oʻz kuchini yoʻqotgan deb hisoblash toʻgʻrisida” 2017-yil 11-maydagi 270-son qaroriga (Oʻzbekiston Respublikasi QT, 2017-y., 5-son, 66-modda) 1-ilovaning 13-bandi. 13. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish, shuningdek baʼzilarini oʻz kuchini yoʻqotgan deb hisoblash toʻgʻrisida” 2017-yil 16-avgustdagi 638-son qaroriga (Oʻzbekiston Respublikasi QT, 2017-y., 33-son, 863-modda) 1-ilovaning 10-bandi. 14. Vazirlar Mahkamasining “Ikkilamchi qogʻoz chiqindilarini toʻplash, tayyorlash va qayta ishlash uchun yetkazib berish tizimini tartibga solish chora-tadbirlari toʻgʻrisida” 2009-yil 16-martdagi 70-son qarori (Oʻzbekiston Respublikasi QT, 2009-y., 12-son, 131-modda). 15. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirishlar kiritish, shuningdek baʼzi qarorlarini oʻz kuchini yoʻqotgan deb hisoblash toʻgʻrisida (Oʻzbekiston Respublikasi Prezidentining “Respublika qurilish materiallari sanoatini boshqarishni tashkil etishni yanada takomillashtirish chora-tadbirlari toʻgʻrisida” 2016-yil 25-oktabrdagi PQ-2641-son qarori)” 2016-yil 22-dekabrdagi 412-son qaroriga (Oʻzbekiston Respublikasi QT, 2016-y., 52-son, 602-modda) 1-ilovaning 8-bandi. 16. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish, shuningdek. baʼzilarini oʻz kuchini yoʻqotgan deb hisoblash toʻgʻrisida (Oʻzbekiston Respublikasi Prezidentining “Idoralararo kollegial organlarni tubdan qisqartirish va yanada optimallashtirish chora-tadbirlari toʻgʻrisida” 2018-yil 28-avgustdagi PF-5527-son Farmoni)” 2019-yil 23-fevraldagi 161-son qaroriga (Qonun hujjatlari maʼlumotlari milliy bazasi, 25.02.2019-y., 09/19/161/2600-son) 1-ilovaning 28-bandi.